# Gori li Pariz?

| Paris brûle-t-il ? Is Paris Burning? |
| --- |
| kino-poster |
| Režija | René Clément |
| Producent | Paul Graetz |
| Scenario | Gore Vidal Francis Ford Coppola |
| Predložak | *Gori li Pariz?*; autor: Dominique Lapierre & Larry Collins |
| Uloge | Kirk Douglas Glenn Ford Gert Fröbe Yves Montand Jean-Paul Belmondo Robert Stack Alain Delon |
| Muzika | Maurice Jarre |
| Fotografija | Marcel Grignon |
| Montaža | Robert Lawrence |
| Distribucija | Paramount Pictures |
| Premijera | 26. oktobra 1966 (1966-10-26) (Francuska) |
| Trajanje | 173 min. |
| Zemlja |  Francuska  Sjedinjene Države |
| Jezik | francuski |
| Bruto prihod | 4,946.274 prodanih kino-ulaznica (Francuska) |

Gori li Pariz? (francuski: *Paris brûle-t-il ?* engleski: *Is Paris Burning?*) je francusko-američki ratni film snimljen 1966. godine u režiji Renéa Clémenta.

Predstavlja adaptaciju istoimene knjige Dominiquea Lapierrea i Larryja Collinsa koja se bavila dramatičnim događajima u Parizu neposredno pred i za vrijeme oslobođenja od njemačke okupacije u Drugom svjetskom ratu. Radnja započinje kada general Dietrich von Choltitz, zapovjednik njemačkih snaga u Parizu (čiji lik tumači Gert Fröbe), suočen sa napredovanjem savezničkih snaga iz normandijskog mostobrana, dobija naređenje od Adolfa Hitlera (čiji lik tumači Billy Frick) da pripremi uništenje grada; ne znajući za to, gradski pokret otpora se razilazi oko toga da li da čeka savezničke snage, na čemu inzistiraju golisti ili pokuša sam osloboditi grad, na čemu inzistiraju komunisti, koji na kraju samoinicijativno dižu ustanak.

Poticaj snimanju filma je dao pokušaj američkog producenta Darryla F. Zanucka i njegovog studija 20th Century Fox da napravi svojevrsni nastavak svog velikog hita *Najduži dan*, a koji se trebao temeljiti na von Choltitzovim memoarima. Tome su se, međutim, suprotstavile francuske vlasti na čelu sa predsjednikom De Gaulleom, držeći da prikaz jednog "najsvjetlijih trenutaka" novije francuske historije u "američkom film po memoarima okupatorskog generala" nije primjereno, te su stavile do znanja da mu neće dati dozvole za snimanje po pariškim lokacijama. Zbog toga je Zanuck morao odustati, ali je umjesto toga uskočio konkurentski studio Paramount Pictures ušavši u koprodukciju sa francuskim studijima i koristivši manje kontroverznu Lapierreovu i Collinsovu knjigu.

*Gori li Pariz?* je nakon toga postao jedan od najprestižnijih i najambicioznijih projekata francuske kinematografije, sa velikim brojem tada najvećih zvijezda koji su pristali tumačiti minijaturne uloge. Scenario, koji su napisali Gore Vidal i Francis Ford Coppola se, pak, isticao korištenjem elemenata dokudrame te je uložen veliki trud da bi se događaji pokazali sa što više autentičnosti. Film se snimao u crno-bijeloj tehnici iz dva glavna razloga - prvo je bilo nastojanje da se u njega što "bezbolnije" umetnu dokumentarne snimke samih događaja, ali i odbijanje vlasti da, čak, i za potrebe filma, istaknu nacističke zastave na javne zgrade; kao kompromis su autori filma koristili zastave sa kukastim križem koje su umjesto crvenog imale zeleno polje. *Gori li Pariz?* je nakon premijere postigao veliki komercijalni uspjeh u Francuskoj, i često se navodi kao jedno od najuspješnijih ratnih ostvarenja u evropskoj kinematografiji tog vremena.

Godine 2014. je iste događaje, iako na manje spektakularan način, prikazao francusko-njemački film *Diplomacija* u režiji Volkera Schlöndorffa.

## Uloge

* Alain Delon ... Jacques Chaban-Delmas
* Jean-Paul Belmondo ... Morandat/Pierrelot
* Charles Boyer ... Monod
* Gert Fröbe ... Gen. Dietrich von Choltitz
* Leslie Caron ... Françoise Labe
* George Chakiris ... Američki vcojnik u tenku
* Jean-Pierre Cassel ... Por. Henri Karcher
* Anthony Perkins ... Nar. Warren
* Kirk Douglas ... Gen. George Patton
* Simone Signoret ... Vlasnica kafića
* Orson Welles ... Konzul Raoul Nordling
* Glenn Ford ... Gen. Omar Bradley
* Yves Montand ... Marcel Bizien
* Robert Stack ... Gen. Edwin Sibert
* Marie Versini ... Claire Morandat
* Skip Ward ... Američki vojnik sa Warrenom
* Bruno Cremer ... Puk. Henri Rol-Tanguy
* Claude Dauphin ... Pukovnik Lebel
* Pierre Dux ... Parodi/Cerat
* Daniel Gélin ... Yves Bayet
* Michel Piccoli ... Edgard Pisani
* Sacha Pitoëff ... Frédéric Joliot-Curie
* Claude Rich ... Gen. Jacques Leclerc
* Jean-Louis Trintignant ... Kap. Serge
* Pierre Vaneck ... Maj. Roger Gallois
* Ernst Fritz Fürbringer ... von Boineburg
* Jean-Pierre Zola ... Cpl. Mayer
* Pascal Fardoulis ... Gilet
* Jo Warfield ... Major sa Chaban-Delmasom
* Henia Suchar ... Telefonistica u prefekturi
* Clara Gansard ... Supruga pukovnika Rola
* Joelle Latour ... Mlada djevojka sa Warrenom
* Michel Puterflam ... Laffont
* Felix Marten ... Landrieu
* Roger Lumont ... "Jade Amicol"
* Jean-Pierre Honore ... Alain Perpezat
* Karl-Otto Alberty ... SS oficir, kradljivac tapiserije iz Bayeuxa
* Aime DeMarch ... Roland Pre
* Hubert DeLapparent ... Huissier Matignon
* Pierre Mirat ... Vlasnik kafića
* Jean Negroni ... Villon
* Peter Neusser ... SS oficir, kradljivac tapiserije iz Bayeuxa
* Konrad Georg ... Walter Model
* Claus Holm ... Huhm
* Joachim Hansen ... Zapovjednik zatvora Fresnes
* Georges Géret ... Komodor George
* Billy Frick ... Adolf Hitler
* Hannes Messemer ... General Alfred Jodl
* Harry Meyen ... Poručnik von Arnim
* Peter Jacob ... Gen. Burgdorf
* Billy Kearns ... Patton aide
* Michel Lonsdale ... Jacques Debu-Bridel
* Pierre Collet ... Policajac koji se priključio pokretu otpora
* Georges Claisse ... Monodov pomoćnik
* Bernard Fresson ... Agent za vezu
* Michel Etcheverry ... Prefekt Luizet
* Paul Crauchet ... Curé
* Suzy Delair ... Parižanka
* Jean Valmont ... Pripadnik Francuskih snaga unutrašnjosti sa bazukom
* Serge Rousseau ... Puk. Fabien
* Albert Rémy ... Žandar
* Wolfgang Preiss ... Kap. Ebernach
* Georges Staquet ... Kap. Dronne
* Jean-Michel Rouziere ... Gospodin sa psom
* Helmuth Schneider ... Njemački ađutant u metrou
* Maria Machado ... Stella
* Günter Meisner ... SS zapovjednik Pantin
* E.G. Marshall ... Oficir za vezu Powell
* Georges Poujouly ... Landrieux
* Del Negro ... Oficir sa Chaban-Delmasom

## Reference

## Vanjske veze

* *Is Paris Burning?* na sajtu IMDb